ಬಟರ್ ಫ್ಲೈ ಪಾರುಲ್ ಯಾದವ್‍ಗೆ ಬರ್ತ್ ಡೇ ಸಂಭ್ರಮ!

ಬೆಂಗಳೂರು: ಉತ್ತರಭಾರತದಿಂದ ಬಂದು ಕನ್ನಡದಲ್ಲಿ ನಟಿಯರಾಗಿ ನೆಲೆ ನಿಂತವರದ್ದೊಂದು ದೊಡ್ಡ ದಂಡೇ ಇದೆ. ಆದರೆ ಅದರಲ್ಲಿ ಕೆಲವೇ ಕೆಲವರು ಮಾತ್ರವೇ ಪ್ರೀತಿ ಕೊಟ್ಟ ಕನ್ನಡತನವನ್ನೂ ಮೈ ಮನಸುಗಳಲ್ಲಿ ತುಂಬಿಕೊಂಡು ಕನ್ನಡಿಗರೆಲ್ಲರ ಪ್ರೀತಿಪಾತ್ರರಾಗಿ ಕಂಗೊಳಿಸುತ್ತಾರೆ. ಅಂಥದ್ದೊಂದು ಅಪ್ಪಟ ಕನ್ನಡ ಪ್ರೇಮ ಹೊಂದಿರೋ ನಟಿ ಪಾರುಲ್ ಯಾದವ್. ಇದೀಗ ಅವರು ಮುಖ್ಯ ಪಾತ್ರದಲ್ಲಿ ನಟಿಸಿರುವ ಬಟರ್ ಫ್ಲೈ ಕೂಡಾ ಬಿಡುಗಡೆಗೆ ರೆಡಿಯಾಗಿದೆ. ಇಂಥಾ ಪಾರುಲ್ ಯಾದವ್ ಅವರಿಂದು ಹುಟ್ಟುಹಬ್ಬದ ಸಂಭ್ರಮದಲ್ಲಿ ಮಿಂದೇಳುತ್ತಿದ್ದಾರೆ.

ಪಾರುಲ್ ಯಾದವ್ ಮೂಲತಃ ಉತ್ತರ ಭಾರತದವರು. ಪವನ್ ಒಡೆಯರ್ ನಿರ್ದೇಶನದ ಗೋವಿಂದಾಯ ನಮಃ ಚಿತ್ರದ ಮೂಲಕ ಕನ್ನಡಕ್ಕೆ ಆಗಮಿಸಿದ್ದ ಇವರು ಪ್ಯಾರ್ ಗೇ ಆಗ್ಬಿಟ್ಟೈತೆ ಎಂಬ ಹಾಡಿನ ಮೂಲಕವೇ ವ್ಯಾಪಕ ಮನ್ನಣೆ ಗಳಿಸಿಕೊಂಡಿದ್ದರು. ಹೀಗೆ ಆರಂಭಿಕವಾಗಿಯೇ ಸಿಕ್ಕ ಯಶಸ್ಸಿನಿಂದಾಗಿ ಕನ್ನಡದಲ್ಲಿಯೇ ನೆಲೆ ನಿಂತಿರುವ ಪಾರುಲ್ ಇದೀಗ ಕನ್ನಡದ ಹುಡುಗಿಯಂತೆಯೇ ಆಗಿ ಹೋಗಿದ್ದಾರೆ.

ಪಾರುಲ್ ಯಾದವ್ ಇದೀಗ ಓರ್ವ ನಟಿಯಾಗಿ ಒಂದು ಮಟ್ಟದ ಯಶ ಕಂಡಿದ್ದಾರೆ. ಹಲವಾರು ಹಿಟ್ ಚಿತ್ರಗಳೂ ಅವರ ಖಾತೆಗೆ ಜಮೆಯಾಗಿವೆ. ತಾನು ಉತ್ತರ ಭಾರತದವರಾದರೂ ಯಾವುದೇ ಭಾಷಾ ತಾರತಮ್ಯ ಮಾಡದೇ ಮುಖ್ಯ ನಟಿಯಾಗಿ ನೆಲೆ ನಿಲ್ಲಿಸಿದ ಕನ್ನಡಿಗರ ಮೇಲೆ ಪಾರುಲ್‍ಗೆ ಅಪಾರ ಪ್ರೀತಿಯಿದೆ. ಸಾಮಾನ್ಯವಾಗಿ ಕನ್ನಡದ ನಟಿಯರ ಮೇಲೆಯೇ ಆಗಾಗ ಪರಭಾಷಾ ವ್ಯಾಮೋಹದ ಆರೋಪಗಳು ಕೇಳಿ ಬರುತ್ತಿರುತ್ತವೆ. ಆದರೆ ಪಾರುಲ್ ಈ ವಿಚಾರದಲ್ಲಿ ಭಿನ್ನ.

ಯಾಕೆಂದರೆ ಸ್ಪಷ್ಟವಾಗಿ ಕನ್ನಡ ಮಾತಾಡಲು ಬಾರದೇ ಇದ್ದರೂ ಸಾರ್ವಜನಿಕ ಸಮಾರಂಭಗಳಲ್ಲಿಯೇ ಕನ್ನಡದಲ್ಲಿ ಮಾತಾಡಲು ಪ್ರಯತ್ನಿಸುತ್ತಾರೆ. ಎದುರು ಸಿಕ್ಕ ಅಭಿಮಾನಿಗಳಲ್ಲಿಯೂ ಕನ್ನಡದಲ್ಲಿಯೇ ಸಂವಹನ ನಡೆಸುತ್ತಾರೆ. ಪಾರುಲ್ ಕನ್ನಡಿಗರಿಗೆಲ್ಲ ಇಷ್ಟವಾಗಿರೋದೇ ಈ ಕಾರಣದಿಂದ. ಇಂಥಾ ಪಾರುಲ್ ನಟಿಸಿರೋ ಬಟರ್ ಫ್ಲೈ ಚಿತ್ರವೀಗ ಬಿಡುಗಡೆಗೆ ರೆಡಿಯಾಗಿದೆ. ಈ ಪಾತ್ರದಲ್ಲಿ ಪಾರ್ವತಿ ಎಂಬ ಹುಡುಗಿಯ ಪಾತ್ರಕ್ಕೆ ಅವರು ಜೀವ ತುಂಬಿದ್ದಾರೆ. ಇನ್ನೇನು ಬಟರ್‍ಫ್ಲೈ ಆಗಿ ಪ್ರೇಕ್ಷಕರ ಮನಸಿಗೆ ಹಾರಿ ಕೂರೋ ಸನ್ನಾಹದಲ್ಲಿರುವ ಪಾರುಲ್ ಅವರಿಗೆ ಹ್ಯಾಪಿ ಬರ್ತಡೇ.